**David Gustafsson** (s. 11. huhtikuuta 2000 Tingsryd, Ruotsi) on ruotsalainen jääkiekkoilija, joka pelaa kotimaansa toiseksi korkeimmalla sarjatasolla HockeyAllsvenskan-joukkue Tingsryds AIF:ssä lainalla NHL-seura Winnipeg Jetsista. Hän on pelipaikaltaan keskushyökkääjä.

Ura
---

### Seuraura

Gustafsson on Tingsryds AIF:n kasvatti. Hän siirtyi 15-vuotiaana HV71:n junioreihin kaudeksi 2015–2016. Gustafsson voitti koko U16 SM:n piste- ja syöttöpörssin tehoilla 5+14=19. Hän voitti kauden päätteeksi sarjan mestaruuden ja Gustafsson valittiin U16 SM:n arvokkaimmaksi pelaajaksi. Samalla kaudella hän oli HV71:n pistemies ja syöttäjä U16 Elitin pudotuspeleissä tehoilla 6+8=14.

Kaudella 2017–2018 Gustafsson debytoi HV71:n SHL-joukkueessa. Hän teki SHL-debyyttinsä runkosarjan avauskierroksella 16. syyskuuta 2017 Djurgårdens IF:ää vastaan. Vain 17-vuotiaasta Gustafssonista tuli HV71:n seurahistorian ensimmäinen 2000-luvulla syntynyt pelaaja. Hän sai ottelussa jääaikaa 10.35 minuuttia ja Gustafsson keräsi teholukeman +2. Ensimmäisen SHL-maalinsa hän teki neljännessä ottelussan 26. syyskuuta 2017 Karlskrona HK:ta vastaan. Saman vuoden lokakuussa Gustafsson teki HV71:n kevääseen 2020 asti ulottuvan SHL-sopimuksen. Kaikkiaan hänen tulokaskautensa SHL:ssä toi 45 runkosarja-, kahdessa playoff- ja kahdessa Mestarien liigan ottelussa tehot 6+6=12. Gustafsson vahvisti myös HV71:n J20-junioreita, jossa hän voitti J20 SuperElitin mestaruuden.

Winnipeg Jets varasi Gustafssonin toisella kierroksella 60. pelaajana NHL:n varaustilaisuudessa 2018. Kaudella 2018–2019 hän teki HV71:n SHL-joukkueessa 36 runkosarjaottelussa tehot 2+10=12 ja yhdeksässä playoff-ottelussa tehot 1+3=4.

Kesäkuussa 2019 Gustafsson solmi kolmivuotisen tulokassopimuksen Winnipeg Jetsin kanssa. Hänen kausipalkkansa NHL:n puolella on 925 000 dollaria. Gustafsson otti syksyn harjoitusleirin päätteeksi paikan Jetsin NHL-kauden 2019–2020 avauskokoonpanosta. Hän teki NHL-debyyttinsä runkosarjan kahdeksannella kierroksella 15. lokakuuta 2019 Arizona Coyotesia vastaan. Gustafsson sai ottelussa jääaikaa 5.59 minuuttia. Hän voitti 75% aloituksistaan, mikä oli Jetsista eniten. NHL-uransa avausmaalin ja kauden ainoaksi jääneen tehopisteensä Gustafsson teki 27. marraskuuta 2019 vieraissa San Jose Sharksia vastaan. Hänen osumansa jäi Jetsin 5–1-voittoon päättyneen ottelun voittomaaliksi. Gustafsson pelasi alkukaudella NHL:ssä kaikkiaan 22 runkosarjaottelua, kunnes Jets päästi hänet alle 20-vuotiaiden MM-kilpailuihin, joiden jälkeen Gustafsson lähetettiin tammikuussa 2020 AHL-joukkue Manitoba Moosen vahvuuteen. Hän pelasi siellä 13 runkosarjaottelua tehopistein 2+5=7, kunnes koronaviruspandemia keskeytti kauden maaliskuussa 2020. Heinäkuussa Jets nimesi Gustafssonin NHL-joukkueensa vahvuuteen pudotuspeleihin, mutta hän ei kuitenkaan saanut niissä peliaikaa.

Elokuussa 2020 Winnipeg Jets lainasi Gustafssonin toistaiseksi voimassa olevalla sopimuksella kotimaansa toiseksi korkeimmalle sarjatasolle HockeyAllsvenskan-joukkue Tingsryds AIF:ään, kunnes NHL:n harjoitusleirit alkavat.

Elokuussa 2022 Gustafsson teki kaksivuotisen sopimuksen Jetsin kanssa.

### Maajoukkueura

Gustafsson pelasi alle 20-vuotiaiden MM-kilpailuissa vuosina 2019 ja 2020, joista jälkimmäinen turnaus päättyi pronssiin. Vuoden 2019 turnauksessa hän jakoi Ruotsin sisäisen tehotilaston voiton Rasmus Sandinin ja Adam Boqvistin kanssa lukemalla +4. Vuoden 2020 turnauksessa Gustafsson toimi joukkueensa varakapteenina. Gustafssonilla oli koko turnauksen paras aloitusprosentti (71,03%). Valmennus valitsi hänet Ruotsin turnauksen yhdeksi kolmesta parhaasta pelaajasta.

Gustafsson pelasi myös alle 18-vuotiaiden MM-kilpailuissa vuosina 2017 ja 2018, joista jälkimmäinen turnaus päättyi pronssiin. Hän jakoi viidellä syöttöpisteellään Ruotsin sisäisen syöttöpörssin voiton Jonatan Berggrenin kanssa. Gustafssonilla oli myös turnauksen paras aloitusprosentti (70,55%). Valmennus valitsi hänet joukkueensa turnauksen yhdeksi kolmesta parhaasta pelaajasta. Gustafsson valittiin myös Valko-Venäjää vastaan pelatun alkulohkon ottelun päätteeksi Ruotsin ottelun parhaaksi pelaajaksi.

Gustafsson pelasi myös alle 18-vuotiaiden Ivan Hlinkan muistoturnauksessa vuonna 2017, jolloin hän voitti pronssia. Gustafsson pelasi myös World U-17 Hockey Challengessa vuonna 2016, jolloin hän voitti kultaa. Yhteensä Gustafsson on pelannut 30 nuorten ja 44 poikien maaottelua.

Pelityyli
---------

Elite Prospects -sivuston mukaan Gustafsson on hyvällä koolla varustettu, työteliäs kahden suunnan hyökkääjä. Sivuston mukaan hän on vahva, ulottuva ja omaa hyvän pelikäsityksen. Gustafsson ei ole kovin nopea luistelija, mutta erinomainen joukkuepelaaja ja käyttökelpoinen monessa pelitilanteessa. Sivuston mukaan hän ei myöskään tee kovin paljon pisteitä, mutta täyttää paikkansa roolipelaajana.

Winnipeg Jetsin päävalmentaja Paul Maurice on verrannut Gustafssonia pelityyliltään hänen alaisuudessaan vuosina 2000–2003 Carolina Hurricanesissa pelanneeseen, jo edesmenneeseen Josef Vašíčekiin.

Muuta
-----

Gustafssonin isä Erland on entinen alempien sarjojen hyökkääjä.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2016–2017 | HV71 | SuperElit | 32 | 5 | 7 | 12 | 10 | 7 | 2 | 1 | 3 | 0 | U18 | 7 | 2 | 0 | 2 | 4 |
| 2017–2018 | HV71 | SuperElit | 4 | 1 | 4 | 5 | 2 | 5 | 2 | 3 | 5 | 4 | U18 | 7 | 2 | 5 | 7 | 16 |
|  | HV71 | SHL | 45 | 6 | 6 | 12 | 8 | 2 | 0 | 0 | 0 | 0 |
| 2018–2019 | HV71 | SuperElit | 1 | 0 | 2 | 2 | 0 | – | – | – | – | – | JMM | 5 | 0 | 3 | 3 | 6 |
|  | HV71 | SHL | 36 | 2 | 10 | 12 | 10 | 9 | 1 | 3 | 4 | 6 |
| 2019–2020 | Winnipeg Jets | NHL | 22 | 1 | 0 | 1 | 0 | – | – | – | – | – | JMM | 7 | 1 | 3 | 4 | 4 |
|  | Manitoba Moose | AHL | 13 | 2 | 5 | 7 | 2 | – | – | – | – | – |
| 2020–2021 | Tingsryds AIF | Allsvenskan | 16 | 7 | 10 | 17 | 6 | – | – | – | – | – |
|  | Manitoba Moose | AHL | 22 | 7 | 12 | 19 | 4 | – | – | – | – | – |
|  | Winnipeg Jets | NHL | 4 | 0 | 0 | 0 | 0 | – | – | – | – | – |
| 2021–2022 | Manitoba Moose | AHL | 47 | 15 | 15 | 30 | 10 | 5 | 0 | 1 | 1 | 0 |
|  | Winnipeg Jets | NHL | 2 | 0 | 0 | 0 | 0 | – | – | – | – | – |
| 2022–2023 | Winnipeg Jets | NHL | 46 | 0 | 6 | 6 | 6 | 3 | 0 | 0 | 0 | 0 |
| 4 kautta | yhteensä | NHL | 74 | 1 | 6 | 7 | 6 | 3 | 0 | 0 | 0 | 0 |
| 3 kautta | yhteensä | AHL | 82 | 24 | 32 | 56 | 16 | 5 | 0 | 1 | 1 | 0 |
| 2 kautta | yhteensä | SHL | 81 | 8 | 16 | 24 | 18 | 11 | 1 | 3 | 4 | 6 |

Lähteet
-------

* David Gustafsson The Internet Hockey Databasessa (englanniksi)
* David Gustafsson Eurohockey-sivustolla (englanniksi)
* David Gustafsson *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9  David Gustafsson *Elite Prospects*. Everysport Media Group AB.  (englanniksi)
2. ↑  Elite Prospects - HV71 U16 *eliteprospects.com*. Everysport Media Group. Viitattu 16.1.2020. (englanniksi)
3. ↑  Gustafsson, Peter: Får ny chans efter historisk HV-debut *jnytt.se*.  21.9.2017. Jönköpings-Posten.  Arkistoitu 17.11.2017. Viitattu 16.11.2017. (ruotsiksi)
4. ↑  David Gustafsson *SHL.se*. SHL AB. Viitattu 16.1.2020. (ruotsiksi)
5. ↑  Gustafsson, Peter: HV-talangen historisk: "Mäktig känsla" *jnytt.se*.  26.9.2017. Jönköpings-Posten.  Arkistoitu 17.11.2017. Viitattu 16.11.2017. (ruotsiksi)
6. ↑  Freijd, Johan: HV71 skriver kontrakt med David Gustafsson *hv71.se*.  23.10.2017. HV71 Elitishockey AB. Viitattu 16.11.2017. (ruotsiksi)
7. ↑  Jets sign David Gustafsson to three-year, entry-level contract *nhl.com/jets*.  13.6.2019. WINNIPEG:  Winnipeg Jets. Viitattu 16.1.2020. (englanniksi)
8. ↑  David Gustafsson CapFriendly. Viitattu 15.6.2019. (englanniksi)
9. 1 2  Esquivel, Tyler: Gustafsson reflects on NHL debut *nhl.com/jets*.  16.10.2019. WINNIPEG:  Winnipeg Jets. Viitattu 16.1.2020. (englanniksi)
10. ↑  Arizona Coyotes - Winnipeg Jets - October 15th, 2019 *NHL.com*.  15.10.2019. National Hockey League. Viitattu 16.1.2020. (englanniksi)
11. ↑  Winnipeg Jets - San Jose Sharks - November 27th, 2019 *NHL.com*.  27.11.2019. National Hockey League. Viitattu 16.1.2020. (englanniksi)
12. ↑  David Gustafsson Stats, Profile, Bio, Analysis and More *sportsforecaster.com*. XML Team Solutions, LLC. Viitattu 10.12.2020. (englanniksi)[vanhentunut linkki]
13. ↑  Winnipeg Jets PR Twitterissä *twitter.com*.  27.8.2020. Winnipeg Jets. Viitattu 10.12.2020. (englanniksi)
14. ↑
15. ↑  Elite Prospects - Sweden U20 *eliteprospects.com*. Everysport Media Group. Viitattu 16.1.2020. (englanniksi)
16. ↑  Elite Prospects - Sweden U18 *eliteprospects.com*. Everysport Media Group. Viitattu 16.1.2020. (englanniksi)
17. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  29.4.2018. IIHF. Viitattu 19.6.2018. (englanniksi)
18. ↑  Erland Gustafsson *Elite Prospects*. Everysport Media Group AB.  (englanniksi)